Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 65/12)

Denne meddelelse offentliggøres i henhold til artikel 17, stk. 5. i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»LOS CERRILLOS«

PDO-ES-02228-AM01

Meddelelsesdato: 16.11.2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Tilføjelse af sorten Petit Verdot i beskrivelsen af vinene (afsnit 2, litra) og b), i produktspecifikationen og punkt 4 i enhedsdokumentet).

Beskrivelsen af vinene omfatter nu vine fremstillet af sorten Petit Verdot. Der er således fastsat analytiske parametre og organoleptiske egenskaber for de to typer Petit Verdot: Petit Verdot (lagret seks måneder) og Petit Verdot (lagret 12 måneder).

Da det afgrænsede område for den beskyttede oprindelsesbetegnelse Los Cerrillos omfatter en parcel af Petit Verdot-druer, hvis vine også har de egenskaber og den profil, der kendetegner resten af de vine, der er omfattet af den beskyttede oprindelsesbetegnelse Los Cerrillos, ønsker vi at ændre produktspecifikationen, så den omfatter den røde Petit Verdot-sort og rødvine fremstillet heraf.

Type ændring(er): standard

Vinene af sorten Petit Verdot tilføjes i kategorien »Vin«, som fortsat er den eneste kategori, der er godkendt i produktspecifikationen. Det vurderes derfor, at denne ændring ikke ændrer, tilføjer eller fjerner nogen vinkategori. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

2. Tilpasning af terminologien for analyseparametre for restsukker til de gældende regler (afsnit 2, litra a), i produktspecifikationen. Enhedsdokumentet berøres ikke)

Beskrivelse og begrundelse

Analyseparameteren »restsukker« er blevet omdøbt til »totalt sukkerindhold udtrykt som glukose plus fruktose« i overensstemmelse med artikel 20 i Kommissionens gennemførelsesforordning (EU) 2019/34 af 17. oktober 2018, som fastsætter bestemmelse af det totale sukkerindhold udtrykt som fruktose og glukose.

Type ændring(er): standard

Denne ændring tilpasser den terminologi, der anvendes for de fysisk-kemiske egenskaber, men indebærer ikke nogen ændring af det færdige produkt, som bevarer de karakteristika og profiler, der er beskrevet i linket, da disse skyldes samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

3. Tilpasning af måleenhederne for phenolforbindelser (TPI) (afsnit 2, litra a) i produktspecifikationen. Enhedsdokumentet berøres ikke)

Måleenhederne for det samlede antal polyphenoler er blevet tilpasset. Koncentrationen af polyphenoler i vin, kendt som TPI (Total Polyphenols Index), er et mål for koncentrationen af en hel gruppe phenolforbindelser i druerne og vinen. Det giver os en idé om vinens potentielle farve. TPI svarer generelt til summen af anthocyaniner og tanniner i vinen og defineres som:

TPI = ultraviolet indeks = A280 × fortyndingsfaktor.

Da der er tale om et indeks, fjernes måleenhederne for meq/l.

Type ændring(er): standard

Denne ændring tilpasser den terminologi, der anvendes for de fysisk-kemiske egenskaber, men indebærer ikke nogen ændring af det færdige produkt, som bevarer de karakteristika og profiler, der er beskrevet i linket, og som skyldes samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

4. Omformulering af de specifikke ønologiske metoder med henblik på tilføjelse af den vin, der fremstilles med sorten »Petit Verdot« (afsnit 3 i produktspecifikationen og punkt 5, litra a) i enhedsdokumentet).

Beskrivelse og begrundelse

De særlige ønologiske metoder til fremstilling af Petit Verdot-vinen, som i henhold til punkt 1 er medtaget i afsnittet om beskrivelse af vinene, er blevet indarbejdet.

Type ændring(er): standard

Da Petit Verdot med ovennævnte begrundelse føjes til afsnittet om beskrivelse af vinene, er det nødvendigt at fastsætte produktionsbetingelser og restriktioner for at bevare essensen i vinene fra området. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

5. Tilføjelse af det maksimale udbytte for sorten Petit Verdot (afsnit 5 i produktspecifikationen og punkt 5, litra b), i enhedsdokumentet).

Begrundelse:

Tilføjelsen af vin fremstillet af sorten Petit Verdot til beskrivelsen af vinene gjorde det nødvendigt at fastsætte det maksimale udbytte pr. hektar for denne sort.

Type ændring(er): standard

Tilføjelsen af vin fremstillet af sorten Petit Verdot til afsnittet om beskrivelse af vinene med den begrundelse, der er anført i punkt 1, gør det også nødvendigt at tilføje udbyttet for sorten Petit Verdot. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

6. Tilføjelse af sorten »Petit Verdot« (afsnit 6 i produktspecifikationen. Enhedsdokumentet berøres ikke)

Begrundelse:

Tilføjelsen af vin fremstillet af sorten Petit Verdot til beskrivelsen af vinene i produktspecifikationen gjorde det nødvendigt at tilføje denne sort i dette afsnit.

Type ændring(er): standard

Tilføjelsen af vin fremstillet af sorten Petit Verdot til afsnittet om beskrivelse af vinene med den begrundelse, der er anført i punkt 1, gør det også nødvendigt at tilføje sorten Petit Verdot. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

7. Opdateret retlig ramme i afsnit 8 »Andre gældende krav« (afsnit 8 i produktspecifikationen. Enhedsdokumentet berøres ikke)

Beskrivelse og begrundelse

I afsnit 8 »Andre gældende krav« erstattes henvisningen til de ophævede forordninger med en henvisning til de gældende forordninger for at ajourføre den retlige ramme.

Type ændring(er): standard

De foreslåede ændringer af dette afsnit medfører ikke nogen ændring af den betegnelse, der skal beskyttes, eller nye markedsføringsrestriktioner. Denne ændring betragtes derfor ikke som en af de typer ændringer, der er omhandlet i artikel 14, stk. 1, i forordning (EU) 2019/33.

ENHEDSDOKUMENT

1. Produktets betegnelse

Los Cerrillos

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Rødvin af Tempranillo, rødvin af Tempranillo og Cabernet Sauvignon og rødvin af Syrah Petit Verdot (seks måneder).

Rødvin med purpur eller kirsebærrød farve og violet kant. Aromaen er frugtig med en duft af blomster. Den føles behagelig og frisk mod ganen og har en god struktur.

* Værdien for det maksimale totale alkoholindhold skal være inden for grænserne af den relevante EU-lovgivning.

Generelle analytiske kendetegn Totalt alkoholindhold, maksimum (i % vol.): Virkeligt alkoholindhold, minimum (i % vol.): 12,5 Totalt syreindhold, minimum: 4,8 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 15 Totalt indhold af svovldioxid, maksimum (i milligram pr. liter): 115

Rødvin af Tempranillo og Cabernet Sauvignon (Private Collection), rødvin af Petit Verdot (12 måneder) og Cabernet Sauvignon (Family)

Kirsebærfarvet og granatrød/terrakottafarvet kant. Aroma af modne frugter kendetegnet ved noter af lakrids og balsam. Den føles kraftig, potent og struktureret i munden og har kraftige og cremede modningsnuancer.

* Værdien for det maksimale totale alkoholindhold skal være inden for grænserne af den relevante EU-lovgivning.

Generelle analytiske kendetegn Totalt alkoholindhold, maksimum (i % vol.): Virkeligt alkoholindhold, minimum (i % vol.): 13 Totalt syreindhold, minimum: 4,8 gram pr. liter udtrykt i vinsyre Indhold af flygtig syre, maksimum (i milliækvivalenter pr. liter) 16 Totalt indhold af svovldioxid, maksimum (i milligram pr. liter): 115

5. Vinfremstillingsmetoder

a) Væsentlige ønologiske fremgangsmåder

Særlig ønologisk metode

Enkeltdruevinene fremstilles i tanke af rustfrit stål. De gennemgår en lang forgæring med kold maceration i to til fem dage ved en temperatur på mellem 10 og 15 °C efterfulgt af en maceration under gæringen i en eller to uger ved en temperatur på mellem 20 og 28 °C, indtil alkoholgæringen er afsluttet.

De vine, der er beregnet til at modnes i fade, fremstilles i tanke af rustfrit stål og undergår en maceration under gæringen mellem 15 og 25 dage ved en temperatur på mellem 25 og 30 °C. I løbet af denne proces udføres »délestage«, omhældning, med henblik på at fremme ekstraktionen af den farve og de phenolforbindelser, der er i chapeau'en under gæringsprocessen.

Relevante begrænsninger for vinfremstilling

De druer, der anvendes til vinfremstillingen, presses ikke, men løber derimod frit ud med henblik på at opnå vin af most, der presses ud af druerne ved hjælp af deres egen vægt. De resterende presserester fra druerne gennemgår en skånsom dynamisk tapning, som giver et meget lavt udbytte.

Efter den malolaktiske gæring behandles vinene ikke kemisk, men klares i stedet naturligt, og de fyldes i 225 liter store egetræsfade, som anvendes i højst seks år.

Vinen tappes efterfølgende på flasker, således at reduktionsprocessen kan finde sted, og vinen kan blive drikkemoden.

Tempranillo: 100 % Tempranillo opbevaret i egetræsfade i mindst 30 dage.

Syrah: 100 % Syrah, modnet i egetræsfade i mindst seks måneder.

Tempranillo og Cabernet Sauvignon: Blanding af Tempranillo og Cabernet Sauvignon, modnet i egetræsfade i mindst 6 måneder.

Private Collection: Blanding af Tempranillo og Cabernet Sauvignon, modnet i egetræsfade i mindst 13 måneder.

»Cabernet Sauvignon de Familia« (Family Reserve Cabernet): 100 % Cabernet Sauvignon. Modnet i fade i mindst 24 måneder. Lagringsprocessen afsluttes med, at vinen hviler i flasker i 18 måneder.

Petit Verdot (seks måneder): Petit Verdot 100 % lagret i mindst seks måneder på egetræsfade.

Petit Verdot (12 måneder): Petit Verdot 100 % lagret i mindst 12 måneder på egetræsfade.

Dyrkningsmetode

I løbet af vækstperioden udføres sommerbeskæring for at begrænse den naturlige vækst og forbedre udbyttet og dermed druernes kvalitet.

Druerne høstes om morgenen mellem kl. 5 og 11 for at undgå, at de høstes ved høje temperaturer, og derved sikres en passende kold maceration.

b) Maksimalt udbytte

Tempranillo

12 000 kg druer pr. hektar

Tempranillo

88,8 hektoliter pr. hektar

Cabernet Sauvignon

9 000 kg druer pr. hektar

Cabernet Sauvignon

66,6 hektoliter pr. hektar

Syrah

13 000 kg druer pr. hektar

Syrah

96,2 hektoliter pr. hektar

Chardonnay

9 000 kg druer pr. hektar

Chardonnay

66,6 hektoliter pr. hektar

Petit Verdot

12 000 kg druer pr. hektar

Petit Verdot

81,6 hektoliter pr. hektar

Merlot

8 500 kg druer pr. hektar

Merlot

62,9 hektoliter pr. hektar

6. Afgrænset geografisk område

Området består af følgende parceller i kommunen Argamasilla de Alba (Ciudad Real):

OMRÅDE/PARCEL

109 62, 63 111 15, 30 og 9001 131 71 151 115 til 121, 190, 277, 278, 9001, 9002, 9004 til 9006, 9008, 9023 160 8 til 13, 15, 16, 17, 21 til 23, 30, 31, 9003, 9005, 9006 161 14, 16 til 27, 31 til 33, 35, 9001 til 9004 162 1, 3 til 5, 7 til 8, 11 til 13, 17 til 18, 9001, 9002 163 1, 3, 4, 6 til 21, 9001, 9004 171 1, 3 til 7, 9004 til 9009, 011 til 012 173 2, 3, 9001, 9006, 174 1, 3 til 12, 14, 15, 19, 20, 22, 23, 9001, 9003 til 9011, 9013 til 9020 175 1, 9001 og 9002 176 3 til 18, 9001, 9003 177 18 til 23, 25 til 32, 66 til 72, 74, 89 til 111, 113, 114, 115, 118, 121, 124, 126, 127, 133, 9001 til 9005, 9008 til 9014, 9019, 9022, 9024 til 9029 178 6, 7, 9, 12 til 24, 30 til 31, 34 til 38, 40 til 60, 9001 til 9004, 9006 til 9061 180 1, 2, 5, 9, 9005 til 9007 181 60, 9001 og 9002 194 45, 71, 73, 74, 76, 79, 82, 9002, 9009, 9011, 9028, 8 195 10 til 20, 22 til 28, 30, 32, 33, 35, 37 til 57, 86, 88, 93, 94, 95, 96, 99 til 108, 112, 114, 118, 119, 9001 til 9006, 9008 til 9014, 9016 til 9018.

7. Primær(e) druesort(er)

CABERNET SAUVIGNON

PETIT VERDOT

SYRAH

TEMPRANILLO — CENCIBEL

8. Tilknytning til det geografiske område

»Miljø (naturlige og menneskelige faktorer)«

Los Cerrillos er et afgrænset område, der omfatter hele Vega Alta-strækningen af floden Guadiana. Området dækker et areal på over 60 km2 og begynder ved floden Guadianas udspring, 3 km opstrøms dæmningen ved Peñarroya, og strækker sig over 7 km nedstrøms dæmningen hen imod Argamasilla de Alba, som også kan ses på et militærkort over Spanien fra 1975.

Floden Guadiana løber gennem det afgrænsede område, som ligger i 695 meters højde ved siden af reservoiret ved Peñarroya, og er omgivet af bjerge, der fungerer som en topografisk bremse på vækstperioden ved at lede de høje nattemperaturer udenom, hvilket er yderst gunstigt for udviklingen af polyphenoler under druernes modning og medfører kraftig luftfornyelse.

Jordbunden er hovedsagelig kalkholdig. Klippen består overvejende af mergel, en blanding af ukonsolideret kalksten og ler. Den har en leret tekstur og en pH-værdi på omkring 8.

Området har kontinentalt middelhavsklima, der er kendetegnet ved varme somre og kolde vintre. Temperaturudsvingene kan sommetider stige til 45 °C, og der er en stor forskel mellem dag- og nattemperaturer i løbet af året. Der er klar himmel i 80 % af året og normalt over 2 500 solskinstimer årligt.

Fordi Los Cerrillos ligger tæt på floden Guadiana, er der store forskelle på det område og naboområderne. Der er en langt større nedbørsmængde end i resten af Castilla-La Mancha, mens temperaturerne ikke er så ekstreme som i de omkringliggende områder mod syd og vest. Høsten finder sted omkring 15 til 20 dage senere end i resten af området.

En »délestage«-proces anvendes hele vejen igennem alkoholgæringen: De teknikker, der gøres brug af til vinfremstillingen, medfører, at druerne ikke presses, men at mosten derimod løber frit ud med henblik på at opnå vin af most, der presses ud af druerne ved hjælp af deres egen vægt, og det resulterer i et udbytte på 62-68% hektoliter pr. hektar. Vinene klares naturligt ved hjælp af dekantering.

»Beskrivelse af vinen«

Rødvin med purpur eller kirsebærrød farve og nuancer af violet eller kastanje-/rødbrun. Aromaen er overvejende frugtig med en duft af blomster eller moden frugt med noter af lakrids og balsam. Frisk og behagelig i munden, god struktur mod ganen og kraftige og cremede modningsnuancer.

På grund af ovenstående faktorer kan alkoholindholdet i vinene overstige 14%. Kombineret med et passende syreindhold passer alkoholindholdet perfekt, og for at kunne fastsætte det ideelle tidspunkt for høstning, er det derfor meget vigtigt at overvåge druernes modning nøje.

Vinene har et indhold af polyphenoler på op til 80 milliækvivalenter pr. liter og de er ekstraktrige, aromatiske og har en god farve. De indeholder op til 18 alkoholenheder (summen af absorbansen ved 420, 520 og 620 nanometer) med hensyn til farve og et indhold af anthocyanin på op til 800 milligram pr. liter.

»Tilknytning«

Det afgrænsede områdes beliggenhed med dets løse materialer, hårde kalksten, mergel og okkergult ler fra pliocæn-kvartærtiden giver vine med gode farver, der opnår helt op til 18 farvepoint, og karakteristisk mineralisering.

Floden Guadiana løber gennem Los Cerrillos' vindyrkningsarealer, som er beliggende i 695 meters højde ved siden af reservoiret ved Peñarroya og er omgivet af bjerge. Det betyder, at det er et område med kølige temperaturer, som fremmer fotosyntesen samt druernes og sukkerets opbygning. Det reducerer pH-værdien, øger syreindholdet og fører til et phenolforbindelsesindhold på op til 80 milliækvivalenter pr. liter og en højere koncentration af anthocyaninstoffer (op til 800 milligram pr. liter).

»Délestage«-processen under alkoholgæringen, praksissen med ikke at presse druerne og den naturlige klaring ved hjælp af dekantering, giver vine med en aroma, der er mere blomsteragtig end frugtig, og modnede vine med krydrede, ristede nuancer og strejf af lakrids og balsam.

Selvom det afgrænsede geografiske område er omgivet af La Mancha (BOB), er dets kendetegn væsentlig anderledes end det tilstødende afgrænsede områdes for så vidt angår følgende faktorer:

Naturlige faktorer:

Floden Guadiana løber gennem vinbruget, som ligger i 695 meters højde ved siden af reservoiret ved Peñarroya og er omgivet af bjerge.

Jordbunden er hovedsagelig kalkholdig. Klippen består overvejende af mergel, en blanding af ukonsolideret kalksten og ler. Området har et klima, der er kendetegnet ved varme somre og kolde vintre. Der er sene frostperioder om foråret, hvilket har gjort det nødvendigt at installere nogle af de få frostbeskyttelsessystemer, der virker ved invertering, i Spanien og de eneste i Castilla La Mancha, for at kontrollere den tunge frost om foråret og duggen om morgenen og holde vinstokkene tørre under høsten.

Menneskelige faktorer:

De vigtigste forskelle i produktionsmetoderne for vine fra Los Cerrillos og i den tilstødende beskyttede oprindelsesbetegnelse La Mancha er de ønologiske metoder, idet druerne ikke presses, men at mosten derimod løber frit ud med henblik på at opnå vin af most, der presses ud af druerne ved hjælp af deres egen vægt, og det resulterer i et udbytte på 62-68 % hektoliter pr. hektar. Vinene klares naturligt ved hjælp af dekantering.

Hvad angår vinenes egenskaber, er de vigtigste forskelle (idet lagret rødvin anvendes som benchmark, da dette er den eneste type, der fremstilles i Los Cerrillos) følgende:

LA MANCHA PDO LOS CERRILLOS FORSKELLE ≥11,5 % vol. ≥12,5 % vol. Højere alkoholindhold ≤10 meq/l ≤15 meq/l Højere indhold af flygtig syre 74 % 68 % Færre hl/ha — >40 meq/l Flere polyfenoler

På grund af den kalkholdige jord, klippen af mergel, højden og flodens påvirkning er der kun ét vinproducerende vinbrug i det afgrænsede område, og det ejes af ansøgeren.

Det er vigtigt at bemærke, at det afgrænsede område omfatter 1 570 hektar, der tilhører forskellige ejere, men at der ikke er plantet andre vinstokke, og at der ikke er andre vinbrug i området. Afgrænsningen er derfor udført på baggrund af de miljømæssige betingelser, der er beskrevet ovenfor.

Desuden kan andre producenter anvende den registrerede betegnelse, hvis de skulle etablere sig inden for det afgrænsede geografiske område i fremtiden, forudsat at de opfylder de i produktspecifikationen fastsatte betingelser. I betragtning af at det afgrænsede område omfatter 1 570 hektar, er der bestemt mulighed for, at andre vinbrug kan etableres i området.

9. Vigtige yderligere betingelser (emballering, mærkning, andre krav)

Retlig ramme:

National lovgivning

Type yderligere betingelse:

Emballering i det afgrænsede geografiske område

Beskrivelse af betingelsen:

Vinene tappes på flasker i produktionsområdet, fordi processen altid afsluttes med endnu en modningsfase på flaske. I denne periode finder en reduktionsproces sted, som øger vinenes kvalitet og afrunder smagen. De er klar til brug, når de har opnået de organoleptiske egenskaber, der er fastsat i produktspecifikationerne for hver vintype.

Link til produktspecifikationen

http://pagina.jccm.es/agricul/paginas/comercial-industrial/consejos_new/pliegos/Mod_Pliego_condiciones_Los_Cerrillos_20200728.pdf

(1) EUT L 9 af 11.1.2019, s. 2.